CELEX: 31983D0517
Language: el
Date: 1983-10-17 00:00:00
Title: 83/517/ΕΟΚ: Απόφαση του Συμβουλίου της 17ης Οκτωβρίου 1983 για το καταστατικό της Επιτροπής του Ευρωπαϊκού Κοινωνικού Ταμείου

Avis juridique important

|

31983D0517

83/517/ΕΟΚ: Απόφαση του Συμβουλίου της 17ης Οκτωβρίου 1983 για το καταστατικό της Επιτροπής του Ευρωπαϊκού Κοινωνικού Ταμείου  

Επίσημη Εφημερίδα αριθ. L 289 της 22/10/1983 σ. 0042 - 0044 Ισπανική ειδική έκδοση: Κεφάλαιο 05 τόμος 4 σ. 0030  Πορτογαλική ειδική έκδοση : Κεφάλαιο 05 τόμος 4 σ. 0030 

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 17ης Οκτωβρίου 1983  για το καταστατικό της Επιτροπής του Ευρωπαϊκού Κοινωνικού Ταμείου  (83/517/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 124 και 153,  το σχέδιο που υπέβαλε η Επιτροπή (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι ο κανονισμός (ΕΟΚ) αριθ. 2950/83 (4) καθορίζει το νέο τρόπο λειτουργίας του Ευρωπαϊκού Κοινωνικού Ταμείου, βάσει της αποστολής του Ταμείου, όπως αυτή ορίζεται από την απόφαση 83/516/ΕΟΚ (5)·  ότι είναι σκόπιμο να αναθεωρηθεί το καταστατικό της Επιτροπής του Ταμείου, λαμβάνοντας υπόψη το νέο τρόπο λειτουργίας του Ταμείου·  ότι για μεγαλύτερη σαφήνεια και νομική ασφάλεια είναι σκόπιμο η απόφαση του Συμβουλίου της 25ης Αυγούστου 1960 για το καταστατικό της Επιτροπής του Ευρωπαϊκού Κοινωνικού Ταμείου (6), όπως τροποποιήθηκε τελευταία από την πράξη προσχώρησης του 1979, να αντικατασταθεί από νέα απόφαση,  ΑΠΟΦΑΣΙΖΕΙ:  Άρθρο 1  1. Η επιτροπή εκφράζει γνώμη για:  α) τις προτάσεις και τα σχέδια που αφορούν τους κανόνες που διέπουν την αποστολή και τη λειτουργία του Ταμείου·  β) τις αποφάσεις εφαρμογής των κανόνων που διέπουν την αποστολή και τη λειτουργία του Ταμείου·  γ) τις κατευθύνσεις για τη διαχείριση του Ταμείου·  δ) το προσχέδιο του προϋπολογισμού του Ταμείου·  ε) τις αιτήσεις συνδρομής του Ταμείου.  2. Η επιτροπή μπορεί, με δική της πρωτοβουλία, να υποβάλει στην Επιτροπή γνώμες για κάθε ζήτημα που αφορά την αποστολή και τη λειτουργία του Ταμείου.  Άρθρο 2  Την προεδρία της επιτροπής ασκεί μέλος της Επιτροπής των Ευρωπαϊκών Κοινοτήτων. Η επιτροπή αποτελείται από δύο αντιπροσώπους της κυβέρνησης, δύο αντιπροσώπους των συνδικαλιστικών οργανώσεων εργαζομένων και δύο αντιπροσώπους των συνδικαλιστικών οργανώσεων εργοδοτών για καθένα από τα κράτη μέλη.  Άρθρο 3  1. Για κάθε κράτος μέλος διορίζεται ένας αναπληρωτής για κάθε κατηγορία που αναφέρεται στο άρθρο 2.  2. Κατά την απουσία του ενός ή των δύο μελών, ο αναπληρωτής τους συμμετέχει αυτοδικαίως στις συνεδριάσεις.  Άρθρο 4  1. Η διάρκεια της θητείας των μελών και των αναπληρωτών είναι διετής. Η θητεία μπορεί να ανανεωθεί.  2. Μετά τη λήξη της θητείας τους, τα μέλη και οι αναπληρωτές παραμένουν εν ενεργεία μέχρι να γίνει η αντικατάστασή τους ή η ανανέωση της θητείας τους.  Άρθρο 5  1. Μόνον οι υπήκοοι των κρατών μελών μπορούν να διοριστούν μέλη ή αναπληρωτές.  2. Τα καθήκοντα του μέλους ή του αναπληρωτή δεν συμβιβάζονται με τα καθήκοντα μέλους ενός οργάνου των Ευρωπαϊκών Κοινοτήτων και της Οικονομικής και Κοινωνικής Επιτροπής, καθώς και με τα καθήκοντα υπαλλήλου των Ευρωπαϊκών Κοινοτήτων.  Άρθρο 6  1. Τα μέλη και οι αναπληρωτές διορίζονται από το Συμβούλιο. Το Συμβούλιο προσπαθεί να επιτύχει ισοδύναμη εκπροσώπηση των διαφόρων ενδιαφερομένων ομάδων στη σύνθεση της επιτροπής.  2. Ο κατάλογος των μελών και αναπληρωτών δημοσιεύεται στην Επίσημη Εφημερίδα των Ευρωπαϊκών Κοινοτήτων.  Άρθρο 7  Σε περίπτωση θανάτου ή παραίτησης μέλους ή αναπληρωτή ή αν οι αναγκαίοι όροι για την άσκηση της θητείας δεν πληρώνονται, διορίζεται, σύμφωνα με τη διαδικασία που προβλέπεται στο άρθρο 6, νέο μέλος ή αναπληρωτής για τη διάρκεια της θητείας που απομένει.  Άρθρο 8  Το μέλος της Επιτροπής που είναι επιφορτισμένο με την προεδρία μπορεί να μεταβιβάσει την αρμοδιότητα αυτή σε ανώτερο υπάλληλο της Επιτροπής.  Άρθρο 9  1. Η επιτροπή συγκαλείται από τον πρόεδρό της, είτε με πρωτοβουλία του, είτε μετά από αίτηση του ενός τρίτου των μελών.  2. Στην πρόσκληση, ο πρόεδρος καθορίζει τον κατάλογο των ζητημάτων προς εξέταση. Η επιτροπή μπορεί να αποφασίσει να εξετάσει άλλα ζητήματα της αρμοδιότητάς της.  3. Οι συσκέψεις της επιτροπής δεν γίνονται δημοσίως.  Άρθρο 10  Οι αποφάσεις της επιτροπής λαμβάνονται με απόλυτη πλειοψηφία των έγκυρων ψήφων.  Άρθρο 11  Μετά από πρόταση του προέδρου, η επιτροπή μπορεί να ακούσει τη γνώμη εμπειρογνωμόνων.  Άρθρο 12  Η επιτροπή υποβάλλει στην Επιτροπή των Ευρωπαϊκών Κοινοτήτων περίληψη των γνωμών που διατύπωσε· η περίληψη αυτή αναφέρει επίσης τις γνώμες που εκφράστηκαν από τη μειοψηφία.  Άρθρο 13  1. Η Επιτροπή των Ευρωπαϊκών Κοινοτήτων μπορεί να διαβουλευτεί με την επιτροπή με γραπτή διαδικασία, όταν η διαβούλευση αυτή έχει επείγοντα χαρακτήρα και το περιεχόμενό της επιτρέπει αυτή τη διαδικασία. Η επιτροπή πληροφορείται αμελλητί για τις γνώμες που εκφράστηκαν από τα μέλη της.  2. Αν ένα τρίτο των μελών της επιτροπής το ζητήσει, η γραπτή διαδικασία αναστέλλεται και ο πρόεδρος συγκαλεί την επιτροπή αμελλητί.  Άρθρο 14  Όταν η Επιτροπή των Ευρωπαϊκών Κοινοτήτων δεν ακολουθήσει γνώμη της επιτροπής, την ενημερώνει μέσα σε προθεσμία 40 ημερών για τους λόγους που αιτιολόγησαν την απόφασή της.  Άρθρο 15  Η Επιτροπή των Ευρωπαϊκών Κοινοτήτων ενημερώνει τακτικά την επιτροπή για τις κυριότερες πλευρές της πολιτικής της Κοινότητας σε οικονομικά και κοινωνικά θέματα.  Άρθρο 16  Η γραμματεία της επιτροπής εξασφαλίζεται από τις υπηρεσίες της Επιτροπής των Ευρωπαϊκών Κοινοτήτων. Η Επιτροπή των Ευρωπαϊκών Κοινοτήτων θέτει στη διάθεση της επιτροπής τις αίθουσες και τα μέσα που είναι αναγκαία για τη λειτουργία της.  Άρθρο 17  1. Η επιτροπή καταρτίζει τον εσωτερικό της κανονισμό.  2. Ο εσωτερικός κανονισμός εγκρίνεται από το Συμβούλιο, μετά από γνώμη της Επιτροπής των Ευρωπαϊκών Κοινοτήτων.  Άρθρο 18  Η απόφαση του Συμβουλίου της 25ης Αυγούστου 1960 για το καταστατικό της Επιτροπής του Ευρωπαϊκού Κοινωνικού Ταμείου καταργείται.  Λουξεμβούργο, 17 Οκτωβρίου 1983.  Για το Συμβούλιο  Ο Πρόεδρος  Γ. ΒΑΡΦΗΣ  (1) ΕΕ αριθ. C 308 της 25. 11. 1982, σ. 9.  (2) ΕΕ αριθ. C 161 της 20. 6. 1983, σ. 51.  (3) ΕΕ αριθ. C 124 της 9. 5. 1983, σ. 4.  (4) Βλέπε σ. 1 της παρούσας Επίσημης Εφημερίδας.  (5) Βλέπε σ. 38 της παρούσας Επίσημης Εφημερίδας.  (6) ΕΕ αριθ. 56 της 31. 8. 1960, σ. 1201/60.   ΠΑΡΑΡΤΗΜΑ  ΔΗΛΩΣΕΙΣ ΠΡΟΣ ΕΓΓΡΑΦΗ ΣΤΑ ΠΡΑΚΤΙΚΑ  Δήλωση του Συμβουλίου  «Το Συμβούλιο διαπιστώνει ότι τα κράτη μέλη, στα πλαίσια των κανόνων και πρακτικών που ισχύουν σε εθνικό επίπεδο, θα προσπαθήσουν ώστε οι κοινωνικοί εταίροι να συμμετέχουν, όταν είναι ανάγκη, στη μελέτη των προβλημάτων που μπορούν να θέσουν μερικές αιτήσεις για συνδρομή του Ταμείου.»